Toshkent shahridagi “To‘xtaboy” jome’ masjidi sayti ishga tushdi

Toshkent shahri, Olmazor tumanida joylashgan “To‘xtaboy” jome’ masjidi (Saqichmon) sayti www.ummat.uz nomi bilan ishga tushdi, deb xabar beradi “Qadriyat.uz”.

“Jome’ masjidi imomi va sayt tashkilotchisi Is’hoq Muhammadning (Isoqjon domla Begmatov) videomurojaatida aytilishicha, tarmoqni tashkil etishdan maqsad jamiyatimizda yaxshilikni tarqatish, yomonlikdan qaytarish, Rasululloh s.a.v.ga munosib ummat bo‘lishdir”, — deyiladi xabarda.
Saytning Qur’on, Hadis, Aqida, Fiqh, Tasavvuf deb atalgan asosiy bo‘limlarida ma’rifiy maqolalar berib boriladi. Shuningdek, video va audio ma’ruzalar ham muxlislar e’tiboriga havola qilingan.
Isoqjon domla Begmatov 1970-yili Farg‘ona viloyati Beshariq tumanida tug‘ilgan. Imom al-Buxoriy nomidagi Toshkent Islom institutini tamomlagan (1990—1994-y). Imom al-Buxoriy xalqaro markazida malaka oshirgan. 1994—1997-yillarda Abulqosim madrasasida, 1997—2002-yillarda Toshkent Islom institutida mudarrislik qilgan. 2002-yildan Toshkent shahri, Olmazor tumanidagi “To‘xtaboy” jome’ masjidida imom-xatib, 2011-yildan Toshkent Islom institutida mudarris lavozimida mehnat qiladi. “Ilm olish odoblari” nomli kitobi nashr etilgan.